b'\n_START_ARTICLE_\nGiudecca\n_START_SECTION_\nPoimenovanje\n_START_PARAGRAPH_\nPod Bene\xc5\xa1ko republiko so bili obsojenci (bene\xc5\xa1ko zudegai) konfinirani na najve\xc4\x8djem od teh otokov, ki je zato dobil ime Zuecca [dzu\xc3\xa8ka] in je danes La Giudecca. Po njem se je pozneje vsa skupina osmih oto\xc4\x8dkov za\xc4\x8dela imenovati Giudecca. Danes se skupini pripisuje tudi otok Sacca Fisola (1480 prebivalcev) in trije povezani oto\xc4\x8dki Sacca San Biagio, ki le\xc5\xbeijo zahodno od Giudecce in so z njo povezani z mostom. Razpotegnjena vrsta otokov se zaklju\xc4\x8di z neobljudeno, a mo\xc4\x8dno poraslo bareno. Na nasprotnem koncu, torej vzhodno od Giudecce, le\xc5\xbei otok San Giorgio Maggiore._NEWLINE_V zvezi s poimenovanjem tega otoka je vredno omeniti teorijo (1), ki ugotavlja, da se ve\xc4\x8d krajev v Istri imenuje Zudeca [zud\xc3\xa8ka]. Beseda, ki v Istri pomeni delavnico za strojenje ko\xc5\xbe, morda izhaja iz starega bene\xc5\xa1kega naziva za to obrt, kar bi dalo nov pomen imenu Giudecca.\n_START_SECTION_\nZgodovina\n_START_PARAGRAPH_\nGiudecca je bila od nekdaj sestavni del Benetk, najprej kot vrsta obdelanih vrtov in polj, za katere v samem sredi\xc5\xa1\xc4\x8du mesta ni bilo prostora. Zgodovinski podatki poro\xc4\x8dajo o treh dru\xc5\xbeinah, ki jim je do\xc5\xbe poklonil posestva na teh otokih kot od\xc5\xa1kodnino za krivo obsodbo. Razen teh so bili tod naseljeni kaznjenci, ki jih je Serenissima izgnala iz mesta. Po propadu Bene\xc5\xa1ke Republike, ko ni bilo ve\xc4\x8d nadzora nad javnim redom, je postal otok nekak\xc5\xa1no pribe\xc5\xbeali\xc5\xa1\xc4\x8de za vse vrste zlikovcev. Bogati zemlji\xc5\xa1ki lastniki so se odselili in poslopja so propadala. Prihajali so novi naseljenci in pozidala se je vsa povr\xc5\xa1ina, a rajon je ostal na slabem glasu vse do preteklega stoletja. Po drugi svetovni vojni so stekle razne akcije za obnovo stanovanjskih zgradb in za utrjevanje zemlji\xc5\xa1\xc4\x8d, kar je privedlo do popolne spremembe v sestavu prebivalstva. Danes je Giudecca reziden\xc4\x8dni predel Benetk.'